Revolution (cinta de 1985)

:*Iste articlo ye sobre una cinta britanica de drama historico estrenada en 1985; ta atros usos, se veiga *'Revolution** y **Revolution (cinta)***.

***Revolution*** (títol orichinal en [[Idioma anglés|anglés]], en [[Idioma aragonés|aragonés]] ***Revolución**', estrenada en Aragón con iste zager títol) ye una cinta de cine de drama historico coproducida por o cine britanico y lo cine noruego, dirichida por Hugh Hudson seguntes un guión orichinal de Robert Dillon, una banda sonora orichinal de John Corigliano, una dirección de fotografía de Bernard Lutic y una producción cinematografica d'Irwin Winkler ta la productora cinematografica *[[Goldcrest Films]]*. Conta con un elenco d'actors d'o cual en fan parte, entre d'atros, Al Pacino, Donald Sutherland, Nastassja Kinski, Dexter Fletcher, Sid Owen, Joan Plowright, Dave King, Steven Berkoff, John Wells, Annie Lennox, Richard O'Brien, Paul Brooke, Frank Windsor, Jesse Birdsall, Larry Sellers, Graham Greene y Robbie Coltrane.

En 1776, *Tom Dobb* ye un trampero que vive d'a venda d'as piels d'os animals que caza. Lo 4 de chulio d'ixe mesmo anyo plega en a ciudat de Nueva York con o suyo fillo *Ned* y veyen cómo una turba esboldrega una estatua d'o rei Chorche III d'o Reino Uniu de Gran Bretanya y Irlanda, país a lo que perteneixen as colonias britanicas en America. Ixa mesma turba s'apropia d'as piels de *Tom* y a cambio li entregan un pagaré, destinando los diners que obtienen a financiar a revolución independentista. Amás, *Ned* s'alista como tamborinero en o clamau "exercito continental" d'os rebels. A maa raca, *Tom* tamién s'alista ta poder protecher a lo suyo fillo, encara que creye que ye millor mantener-se luent d'os problemas d'a guerra. Siultaniament, *Daisy McConnahay* fa parte d'una familia de l'aristocracia colonial y fervient partidaria d'a independencia, y s'alista como enfermera; poco dimpués troba a *Dobb* y *Ned* que fuyen d'a redota en a batalla de Long Island contra los britanicos, que son bien amán de dentrar en Nueva York. *Daisy* preba de convencer a su pai, un cabalero comerciant de Nueva York, ta que refirme a los rebels, pero la suya familia ye partidaria d'os britanicos. *Dobb* y *Ned*, después d'una nueva redota en una batalla, deciden desertar, marchando enta la Nueva York ocupada por os britanicos. En a ciudat troban a *Daisy*, qui los critica publicament por haber desertau, provocando asinas o suyo arresto como rebels. Poco dimpués un oficial britanico se propasa con ella en una fiesta en casa d'a familia y ella l'esmagra. A suya familia, en cuentas de refirmar-la, li diz que ha d'esleyir entre éls u los rebels. De mientras, os britanicos fan servir, con sadismo, a *Tom* y a un atro preso como falsas rabosas ta practicar a caza d'a rabosa. Rncara que son encadenaus, *Tom* logra fuyir pero lo suyo companyero queda muerto. *Ned*, que se troba en a carrera, ye recrutau por l'exercito britanico, cayendo en mans d'un sarchento bien perigloso, *Peasy*, qui lo maltracta greument en negar-se a cumplir órdens. *Tom* consigue recuperar-lo, levando-se con él a *Merle*, un amigo de *Ned*, en dentrar en o campamento britanico. Consiguen evitar a indios partidarios d'os britanicos que los persiguen y finalment troban una tribu partidaria d'os rebels, que los cudian. Dimpués tornan a alistar-se en l'exercito rebel, a on troban tamién a *Daisy*. *Ned* i conoix a *Bella*, filla d'un soldau rebel, y se cada con ella, y finalment *Tom* y *Daisy* s'enamoran, encara que la mesacha desaparixe cuan os britanicos atacan un convoy de ferius. Tres anyos dimpués, *Tom* y *Ned* partecipan en a batalla de Yorktown. Cuan remata la guerra con a victoria d'os rebels, *Tom* y *Ned* tornan en Nueva York, descubrindo que lo pagaré no vale cosa y que la promesa de tierras que lis heban feito en alistar-se no se cumplirá. *Ned* marcha con *Bella* enta l'interior ta fundar un grancha y finalment *Tom* troba a *Daisy* viva.

A cinta s'ambienta en 1776, 1777, 1778, 1779, 1780, 1781, 1782 y 1783, mientres a Guerra d'independencia d'os Estaus Unius, en Nueva York y atros puestos d'os estaus de Nueva York y Virchinia, y las suyas escenas se filmoron en King's Lynn (Norfolk), Ely (Cambridgeshire) y en o condau de Devon en o Reino Uniu, y en localizacions en Noruega.

## Elenco

## Se veiga tamién
* Cine en 1985.
* Cintas de 1985.

## Referencias

## Vinclos externos
*  ''Revolution'' en Internet Movie Database.
*  ''Revolution'' en TCM Movie.
*  ''Revolution'' en Box Office Mojo.
*  ''Revolution'' en Rotten Tomatoes.
*  ''Revolution'' en Screenonline d'o *[[British Film Institute]]*.
*  ''Revolution'' en Discogs.